Ntons aj tkyꞌiklen oxe qꞌij,
nkyeqꞌijlan tuq txqꞌan xjal tuj amaqꞌ Kana tuj tkwentil Galiley kyoklen mojlet kabꞌeꞌ xjal.
Te tnan te Jesus atqet tuq tzi,
bꞌix te Jesus kyukyꞌi kye txnaqꞌatz ax kyetz ebꞌajxik ukꞌleꞌ tzan kyqꞌijlan.
Yaji omankun te kyukꞌaꞌ taꞌal ub,
bꞌix tzaj tnan te Jesus,
oxik tqꞌumaꞌ te Jesus ikxjani:
«Maꞌtx mankun te taꞌal ub.»
Te Jesus owaj stzaqꞌbꞌeꞌ ikxjani:
«Nan,
¿tistil ntzaj aqꞌumaꞌ wetz?
Komo minaꞌ tpon or te wetz.»
Yaji te tnan oxik tqꞌumaꞌ ikxjani kye aꞌeꞌ aj nkyesipan tuq kyweꞌ kye xjal:
«Intqet ekꞌuluꞌ kyaqil aj otzajel tqꞌumaꞌ.»
Ntons,
ateqet tuq tzi waqaq qꞌawubꞌ pur xtxꞌotxꞌal abꞌj aj nꞌoken tuq tqatel kyaꞌ kye xjal oj tqet kykꞌuluꞌ jun kostumbr aj eqꞌiꞌ kyitzaꞌ tzan tkaj saq kyanim.
Tuj junjun qꞌawubꞌ kabal tuq nxik mas tajsik lajuj tuj oxqal (50) litr aꞌ tuj.
Oxik tqꞌumaꞌ te Jesus kyetz ikxjani:
«Intqex enojsaꞌ kye qꞌawubꞌ tukyꞌi aꞌ.»
Ntons oqet kynojsaꞌ kye qꞌawubꞌ bꞌix ejaw libꞌan.
Yaji te Jesus oxik tqꞌumaꞌ:
«Intjatz etin chꞌin bꞌix intxik etin tukyꞌi te xbꞌuqil te qꞌij.»
Ntons oxik kyin.
Aj txik tnikyꞌbꞌeꞌ te xbꞌuqil te qꞌij,
te aꞌ ojetq tuq tzꞌok taꞌal ub,
bꞌix te xjal kꞌontiꞌl tuq tebꞌen jaꞌ otzaj te taꞌal ub,
per kye mosj kyebꞌenky qa cha aꞌ tuq tbꞌay.
Tzaj te xjal,
otzaj tukꞌleꞌ te ichan aj njunan tuq
bꞌix oxik tqꞌumaꞌ tetz ikxjani:
«Kyaqil kye xjal tbꞌay nqet ksiꞌ te aj bꞌan tbꞌanil taꞌal ub.
Ya oj tjatz kygan kyaqil,
nqet ksiꞌ te aj nyaꞌtx bꞌan tbꞌanil.
Per te aj ma qet asiꞌ max tmankbꞌilxiꞌ,
mas bꞌan tbꞌanil twitz te junky aj maꞌtx xik qukꞌaꞌ.»
Ntons te ja ntzani aj oqet tkꞌuluꞌ te Jesus tuj te amaqꞌ Kana tuj tkwentil Galiley a te tbꞌay yekꞌbꞌil aj oqet tkꞌuluꞌ tukyꞌi tajwalil,
ikxji oqet tyekꞌuꞌ tajwalil iktzaꞌ te Qtata Dios bꞌix kye txnaqꞌatz eꞌokslan tiꞌj.
Ntons,
ya ma kyꞌik kyaqil ntzani,
te Jesus oxik Capernaúm tukyꞌi te tnan bꞌix kyukyꞌi titzꞌin bꞌix kyaqil kye txnaqꞌatz,
bꞌix tzi ekajten kabꞌe qꞌij.